Aproximativ 100 de persoane s-au autoevacuat, după ce un incendiu a izbucnit la o fabrică din Timișoara
Un incendiu a izbucnit, vineri după-amiază, în hala unei fabrici din Timişoara, de pe strada Avram Imbroane.
Aproximativ 100 de persoane s-au autoevacuat în siguranţă, iar Serviciul Privat pentru Situaţii de Urgenţă a intervenit imediat pentru stingerea focului.
"Au fost alertate Detasamentele 1 si 2 Timişoara şi s-au mobilizat 6 autospeciale de stingere, 2 autospeciale de primă intervenţie şi comandă, o autospecială de serviciu, 2 autoscari mecanice, 1 echipaj SMURD, o cisternă de 30.000 l şi un motoventilator. Începând cu ora 16:20 a fost activată Grupa Operativă la nivel inspectoratului", a transmis, vineri seară, ISU Timiş.
Suprafaţa totală a halei este de aproximativ 10.000 mp şi a fost inundată cu fum, iar incendiul s-a manifestat pe 200 mp.
"Aproximativ 100 de persoane s-au autoevacuat în siguranţă. Serviciul Privat pentru Situaţii de Urgenţă al operatorului economic a acţionat pentru stingerea incendiului", a mai precizat ISU Timiş.
Pompierii au ventilat întreg spaţiul.
Urmează să se stabilească exact de la ce a pornit focul.